b'\n_START_ARTICLE_\nMette Madsen\n_START_PARAGRAPH_\nMette Marie Madsen (3. juli 1924 \xe2\x80\x93 12. december 2015) var en dansk politiker, minister og forfatter._NEWLINE_Hun blev f\xc3\xb8dt i Pandrup, Jetsmark Sogn, som datter af g\xc3\xa5rdejer Holger Fruensgaard (1899-1969) og Kathrine f. Jacobsen (f\xc3\xb8dt 1901)._NEWLINE_Mette Fruensgaard fik realeksamen i 1940 fra \xc3\x85bybro Realskole. Hun blev i 1942 gift med landsretssagf\xc3\xb8rer Gunnar Otto Madsen (1905-1965), som havde tre b\xc3\xb8rn fra tidligere \xc3\xa6gteskab._NEWLINE_Hun var satirisk medarbejder ved Aalborg Amtstidende 1958-1967 og ved Vendsyssel Tidende. Desuden var hun fra 1964 og i mange \xc3\xa5r frem medarbejder ved Bl\xc3\xa6ksprutten. I 1973 udgav hun digtsamlingen Hen p\xc3\xa5 eftermiddagen og i 1982 Sommerens veje. I 1997 udkom erindringsbogen Husk nu at neje._NEWLINE_I 1971-1987 var hun valgt til Folketinget for Nordjyllands amtskreds. I 1984 blev hun kirkeminister i Regeringen Poul Schl\xc3\xbcter I._NEWLINE_Hun blev kommand\xc3\xb8r af Dannebrogordenen i 1985 og har modtaget en r\xc3\xa6kke udenlandske ordener.'